ANC-LP in hof vir moord op sy vrouSibusiso Kula saam met sy vrou Jennifer (Foto: Facebook) ŉ ANC-parlementslid wat amper twee maande ná die dood van sy vrou in verband met haar moord in hegtenis geneem is, sal later die week om borgtog aansoek doen. Die saak teen Sibusiso Kula (34) is in die Orkney-landdroshof tot 27 Januarie uitgestel vir ŉ amptelike borgtogaansoek. Volgens Henry Mamothame, woordvoerder van die Nasionale Vervolgingsgesag (NVG) in Noordwes, sal die staat die aansoek teenstaan weens die ernstige aard van die saak. Kula is Vrydag in hegtenis geneem in verband met die moord op 27 November. Volgens die polisie het dit aanvanklik geblyk dat Jennifer Kula tydens ŉ rooftog vermoor is. Sy het ŉ steekwond aan die rug gehad. Die moordwapen is nooit gevind nie. Kula het die moord by die polisie aangemeld en aangevoer hy was nie tuis ten tyde van die voorval nie. “Deeglike ondersoek deur die polisie het hom egter met die moord verbind waarna hy in hegtenis geneem en aangekla is.” Die ondersoek duur voort en Kula bly in aanhouding tot sy volgende hofverskyning.